Leon van Nierop se resensie: News of the WorldNews of the World *** Met Tom Hanks en Helena Zengel Regisseur: Paul Greengrass News of the World is een van daardie outydse rolprente wat meer bejaarde lesers nog meegemaak het toe die dubbele rooi gordyne stadig oor fliekpaleise se reuse-skerms oopgeskuif het, en daardie gehate advertensie, wat waarsku dat dit deur die Publikasieraad goedgekeur is, opgepop het. Ons tjokkertjies het dit altyd geboe want dit het beteken die rolprent was versnipper. Dit beteken ook dat hierdie ŉ fliek is soos jy dit uit die sestigs en sewentigs onthou met geharde pioniers, ’n Western-storie, ŉ ongekende, wrede en verraderlike landskap, horisonne wat nog ontgin moet word en taai mense wat hulle deur niks laat onderkry nie. Tom Hanks se Netflix-film News of the World is daardie soort film. ŉ Man so rof en gedetermineerd soos ŉ bul wat uit ŉ kamp wil breek, takel die Wilde Weste. Maar dié jafel het ŉ goeie hart en hy probeer ŉ verlate, loslopende dogtertjie deur rowwe terrein veilig na beskerming lei. Hy lees koerante van dorpie na dorpie vir mense voor wat nie kan lees nie. Hy word nie altyd goed ontvang nie. So leer die kyker sommer wat destyds alles in Amerika gebeur het. Maar nie almal hou van hom of die kind nie, en hulle word aangeval op pad na die volgende bestemming. Om nuus hardop te lees verander in ŉ stryd om oorlewing wat dikwels jou hart sal vermurwe, of soos die ou Springbokradiostorie: “Die Indringer” gewaarsku het: “Wat elke moederhart sal roer.” Net rowwer. Dit is darem nie so sentimenteel nie en is ontstellend op plekke, vandaar sy 16-beperking. Maar dit sal jou terugneem na die dae toe rolprente nog rolprente was. Mag daardie dae, dus teaters wat voller raak sodat ŉ mens dit saam met ander kan geniet, spoedig terugkeer! Nuweling Helena Zwengel blink terloops uit as die grootliks stom meisie wat ook ŉ ander taal praat, maar vasbeslote voortveg. Aanbeveel. Die fliek is op Netflix te sien. Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite